ANAN มั่นใจยอดขาย-รายได้ปีนี้เข้าเป้า หลังตุน Backlog แล้วกว่า 3.6 หมื่นลบ.
ANAN มั่นใจยอดขายปีนี้เข้าเป้า 2.6 หมื่นลบ.แม้เลื่อนเปิด 2 โครงการใน Q4/58 ขณะที่ยอดขายในช่วง 9 เดือนแรกของปีนี้อยู่ที่ 1.8 หมื่นล้านบาท มั่นใจว่ารายได้ในปีนี้จะทำได้ตามเป้าที่ 1.05 หมื่นล้านบาท 
13 ต.ค. 2558

นายชานนท์ เรืองกฤตยา ประธานเจ้าหน้าที่บริหาร และกรรมการผู้จัดการใหญ่ บริษัท อนันดา ดีเวลอปเม้นท์ จำกัด (มหาชน) หรือ ANAN เปิดเผยว่า บริษัทยังมั่นใจยอดขายทำได้ตามเป้าหมายที่ตั้งไว้ 2.6 หมื่นล้านบาท แม้ว่าในไตรมาส 4/58 จะลดการเปิดโครงการคอนโดมิเนียมเหลือ 2 โครงการ มูลค่าโครงการรวม 8 พันล้านบาท จากเดิมที่วางแผนเปิดตัว 4 โครงการใหม่ มูลค่าโครงการรวม 1.1 หมื่นล้านบาท ขณะที่บริษัททำยอดขายในช่วง 9 เดือนแรกของปีนี้แล้ว 1.8 หมื่นล้านบาท
ทั้งนี้ บริษัทเลื่อนเปิดโครงการขนาดเล็กไปเป็นปีหน้า เลือกเปิดเฉพาะโครงการขนาดใหญ่ เนื่องจากบริษัทมองว่าตลาดในช่วงที่เหลือของปียังไม่เอื้ออำนวย เนื่องจากกำลังซื้อยังไม่ดี ส่งผลให้ภาพรวมของตลาดไม่ดีไปด้วย และส่งผลให้บริษัทต้องมีค่าใช้จ่ายในการทำการตลาดเพิ่มมากขึ้น
นอกจากนั้น บริษัทยังมั่นใจว่ารายได้ในปีนี้จะทำได้ตามเป้าหมายที่ 1.05 หมื่นล้านบาท โดยจะมีการโอนโครงการอีก 5.7 พันล้านบาทในช่วงครึ่งปีหลัง จากมูลค่ายอดขายรอโอน (Backlog)ทั้งหมดที่มีในปัจจุบันที่ 3.6 หมื่นล้านบาท โดยส่วนที่เหลือจะทยอยโอนไปถึงปี 62 ซึ่งในช่วงครึ่งปีแรกบริษัทได้มีการโอนไปแล้ว 2.93 พันล้านบาท
ทั้งนี้ บริษัทมองว่าหลังจากที่มาตรการขอกระตุ้นภาคอสังหาริมทรัพย์ออกมาแล้วจะส่งผลดีต่อภาพรวมอสังหาริมทรัพย์ทั้งหมด แต่เป็นเพียงแค่ระยะสั้นเท่านั้น อย่างไรก็ตามบริษัทมีโครงการที่ราคาต่ำกว่า 3 ล้านบาทที่รอการขายและพร้อมโอนที่รองรับมาตรการกระตุ้นอสังหาริมทรัพย์ของภาครัฐอยู่ที่ 7 พันล้านบาท โดยบริษัทจะเร่งการขายและการโอนให้ทันระยะเวลา 6 เดือนของมาตรการ พร้อมกับมีโปรโมชั่นเสริมให้ลูกค้าอีกด้วย
ส่วนงบซื้อที่ดินในปีนี้ตั้งไว้ที่ 7.5 พันล้านบาท ปัจจุบันใช้ไปแล้ว 5 พันล้านบาท นอกจากนี้ในส่วนของโครงการแนวราบระดับกลาง-บนในปีหน้านั้นบริษัทวางแผนคร่าวๆไว้เบื้องต้นจะเปิดในปีหน้าอีก 4 โครงการ โดยมีแผนเปิดตัวแน่นอนแล้วเป็นโครงการแนวราบ 2 โครงการทำเลเกษตรนวมินทร์ มูลค่า 1.53 พันล้านบาท และพัฒนาการ มูลค่า 1.23 พันล้านบาท
 
 